პატრიკ ჰერმინი

პატრიკ ჰერმინი (დ. 22 სექტემბერი, 1963) — სეიშელის კუნძულების რესპუბლიკის პრეზიდენტი 2025 წლის ოქტომბრიდან.

იგი იკავებდა სეიშელის ეროვნული ასამბლეის სპიკერის თანამდებობას 2007 წლიდან 2016 წლამდე. ასამბლეაში იგი პირველად 1993 წელს აირჩიეს, ხოლო 1998-2003 წლებში მუშაობდა სამთავრობო საქმიანობის ლიდერად. „სახალხო პარტიის“ ყოფილი წევრი, ჰერმინი 2025 წლის საპრეზიდენტო არჩევნებზე წარდგენილი იყო პარტია „ერთიანი სეიშელის“ ( - ) კანდიდატად.

2023 წლის ოქტომბერში, პატრიკ ჰერმინის, რომელიც ხელმძღვანელობს პარტია „ერთიან სეიშელს“ და გეგმავდა 2025 წლის საპრეზიდენტო არჩევნებში მონაწილეობას, სეიშელის პროკურატურამ ბრალი დასდო ჯადოქრობაში. მან ბრალდებები უარყო და მათ პოლიტიკურად მოტივირებული უწოდა. 2024 წლის თებერვალში ვიქტორიის პროკურატურამ მის წინააღმდეგ ყველა ბრალდება მოხსნა.

ადრეული ცხოვრება, განათლება და კარიერა
პატრიკ ჰერმინი დაიბადა 1963 წლის 22 სექტემბერს ბე-სენტ-ან პრასლინის ჰოსპიტალში, სეიშელის სიდიდით მეორე კუნძულზე. იგი ხუთშვილიან ოჯახში მეოთხე შვილი იყო. დედამისი, კრისტა ჰერმინი (ნე ჟიული), დიასახლისი გახლდათ, ხოლო მამა, ლუი ჰერმინი — პოლიციელი.

ბავშვობაში ჰერმინი სწავლობდა „სეიშელის კოლეჯში“, რომელიც 1947 წელს დაარსებულ ვაჟთა სკოლას წარმოადგენდა. იმ დროს „სეიშელის კოლეჯი“ და გოგონათა „რეგინა მუნდის მონასტერი“ სეიშელში თანამედროვე განათლების ქვაკუთხედად ითვლებოდა. ორივე სკოლა 1980-იანი წლების დასაწყისში დაიხურა, როდესაც მთავრობამ შემოიღო უფასო და სავალდებულო განათლება, რაც ბავშვებს ავალდებულებდა ესწავლათ თავიანთი რაიონების სკოლებში.

საშუალო განათლების ( და ) დასრულების შემდეგ, ჰერმინიმ ჩეხოსლოვაკიაში, პრაღის შარლის უნივერსიტეტში ზოგადი მედიცინის დოქტორის ხარისხი მიიღო, რომელიც 1990 წელს დაასრულა.

1991 წელს სეიშელში დაბრუნებისას მან გაიცნო ვერონიკ სინონი, რომელზეც მოგვიანებით დაქორწინდა. წყვილს ორი შვილი ჰყავს: ვენესა ჰერმინი, რომელიც ამჟამად ექიმია, და მარტინ ჰერმინი — სამოქალაქო ინჟინერი.

2017 წელს პრეზიდენტმა დენი ფორმა გამოაცხადა „ნარკომანიის პრევენციისა და რეაბილიტაციის ახალი სააგენტოს“ საბჭოს შემადგენლობა. საბჭოს სათავეში ჩაუდგა ჰერმინი, როგორც თავმჯდომარე; ამ პოზიციას იგი 2020 წლამდე იკავებდა.

პრეზიდენტობა (2025 – დღემდე)
2025 წლის 26 ოქტომბერს დოქტორმა პატრიკ ჰერმინიმ სეიშელის რესპუბლიკის მე-6 პრეზიდენტის ფიცი დადო და ამ თანამდებობაზე ვაველ რამკალავანი შეცვალა.

ცერემონიას, რომელიც ვიქტორიაში, „სტად ლინიტეს“ სტადიონზე გაიმართა, ესწრებოდნენ მთავრობის მაღალჩინოსნები და უცხოელი სტუმრები, მათ შორის: ინდოეთის რესპუბლიკის ვიცე-პრეზიდენტი ჩანდრაპურამ პონუსამი რადჰაკრიშნანი; მავრიკის პრემიერ-მინისტრი, დოქტორი ნავინჩანდრა რამგულამი; ჩინეთის სახალხო პოლიტიკური საკონსულტაციო კონფერენციის თავმჯდომარის მოადგილე, ბატონი გაო იუნლონგი; ტანზანიის პრემიერ-მინისტრი, პატივცემული კასიმ მაჯალივა მაჯალივა; და ინდოეთის ოკეანის კომისიის მინისტრთა საბჭოს პრეზიდენტი და კომორის კუნძულების საგარეო საქმეთა მინისტრი, ბატონი მოჰამედ მბაე.

ინაუგურაციას ასევე ესწრებოდნენ ჰერმინის წინამორბედი ვაველ რამკალავანი, სხვა ყოფილი საპრეზიდენტო კანდიდატები და სამოქალაქო საზოგადოების წარმომადგენლები.

საინაუგურაციო სიტყვაში ჰერმინიმ კიდევ ერთხელ გააჟღერა თავისი საარჩევნო დევიზი — „მრავალთათვის და არა მცირედთათვის“ — და ის თავისი ადმინისტრაციის სახელმძღვანელო პრინციპად გამოაცხადა. მან აღნიშნა, რომ მისი მთავრობის პრიორიტეტი იქნება უთანასწორობასთან ბრძოლა, საზოგადოებრივი ჯანდაცვისა და განათლების სისტემების გაძლიერება და იმის უზრუნველყოფა, რომ ეროვნული განვითარების სიკეთეებმა ყველა სეიშელელამდე მიაღწიოს და არა მხოლოდ პრივილეგირებულ უმცირესობამდე.

„ჩვენ შეიძლება პატარა ერი ვართ, მაგრამ დიდი გულის მქონე ერი. ამ გულში კი სეიშელის სიყვარული გვაერთიანებს“, — განაცხადა ჰერმინიმ. „ისევე, როგორც ათწლეულების წინ დოქტორი მარტინ ლუთერ კინგი იდგა, ამ საღამოს მეც ვდგავარ მთის მწვერვალზე და მაქვს ოცნება, სეიშელური კრეოლური ოცნება, იმ ერზე, სადაც ერთიანობა ჩვენი ძალაა, ღირსება — ჩვენი ჩვევა, ხოლო სამართლიანობა — ჩვენი ყოველდღიური ყოფა. ერი, რომელიც გაერთიანებულია ჩვენს კრეოლურ კულტურაში“.

მოსალოდნელია, რომ ჰერმინის მიერ ახლად ჩამოყალიბებული კაბინეტი, რომელშიც რამდენიმე ახალი მინისტრი და რეკორდული რაოდენობის ქალია, იქნება პირველი გენდერულად ბალანსირებული მთავრობა ქვეყნის ისტორიაში.